Jong ma (28) op Moedersdag in Lambertsbaai vermoor | Netwerk24
Deur Jackie Kruger 10 Mei 2021 17:39
Die voorval het omstreeks 12:00 in Langstraat gebeur. Die polisie het nie haar identiteit bekend gemaak nie.
Kol. Andrè Traut, polisiewoordvoerder, het by navraag gesê 'n man van in sy 30's is Sondag in hegtenis geneem nadat sy vriendin doodgesteek is. Hy sal na verwagting binnekort in die landdroshof in Clanwilliam op 'n aanklag van moord verskyn.
Na verneem word, het die paartjie vier kinders van wie die jongste 'n eenjarige meisietjie is.
Inwoners het die vermoorde vrou op Facebook as Lizel Toontjies geïdentifiseer en mense skryf sy was bekend "as 'n vriendelike meisie wat groot respek vir almal gehad het".
Die familie kon nie vir kommentaar bereik word nie. Die begrafnisreëlings is nie bekend nie.
Die Rural and Farmworkers Development Organisation sê in 'n verklaring die gemeenskap van dié vissersdorpie is baie geskok oor die moord.
Volgens die organisasie is dit die tweede moord binne enkele dae in die dorp.
Dit blyk uit inligting op die Facebook-groep "Lambertsbaai" dat 'n jong man verlede Donderdag vermoor is. Geen verdere besonderhede is egter bekend gemaak nie.